MAYNILA — Viral sa social media ngayon ang isang video kung saan kita ang pagsapak ng isang Quezon City traffic enforcer laban sa isang motoristang nasiraan ng gulong noong Miyerkoles ng umaga.

Watch more in iWant or TFC.tv

Umani na ng mahigit 43,000 shares sa Facebook ang post ni Bayan Patroller Zaldy Eugenio kung saan inirereklamo niya ang pananapak ng isang opisyal ng Task Force for Transport and Traffic Management sa Scout Chuatoco Street, Quezon City.

Ayon kay Eugenio, na-flat ang gulong ng kaniyang sasakyan kaya pinilit niya itong itabi upang hindi makaabala sa kalsada.

Bigla daw bumaba ang enforcer at tinanong siya kung gaano katagal bago siya matapos. Sumagot umano si Eugenio na maaari siyang abutin ng 30 minuto.

Pero sumagot daw ang enforcer at binigyan lamang siya ng 15 minutong palugit.

Sa video ay maririnig pa si Eugenio na sinabing minura daw siya ng enforcer.

Ilang saglit pa, makikitang sinapak na ng enforcer ang motorista. Kita pa sa video ang pagtilapon ng cellphone ng biktima. Nabasag din daw ang screen protector nito.

Sa kanang bahagi ng mukha tumama ang sapak kay Eugenio.



Kinilala ang nanapak bilang si Danilo Usi, na hanggang ngayon ay hindi pa nagbibigay ng pahayag.

Ayon naman kay Dexter Cardenas, hepe ng Traffic Operation Division ng Task Force for Transport and Traffic Management ng Quezon City, terminated na si Usi dahil sa maling reaksiyon niya at pananapak sa drayber.

Wala pang pormal na reklamo laban sa drayber.

Nagpa-blotter na si Eugenio sa Station 10 ng Quezon City Police District (QCPD).